
Rezime

U ovom seminarskom radu predstavljen je primjer iz prakse mjerenja proizvoda na 3D koordinatnoj mjernoj mašini. Kupci u autoindustriji imaju stroge zahtjeve po pitanju dimenzionalne tačnosti proizvoda, pa precizni mjerni uređaji predstavljaju potrebu za svakog dobavljača. Nakon predstavljanja mjesta koordinatnih mjernih mašina u okviru koordinatne metrologije, približen je proces izrade jednog mjernog izvještaja. Izvor informacija je bilo proizvodno preduzeće iz Sarajeva, koje je dobavljač u autoindustriji. U mjernoj laboratoriji imaju 3D koordinatnu mjernu mašinu proizvođača Wenzel Praecision Gmbh. Uz opis mašine, priložen je i primjer mjerenja proizvoda, tj mjerni izvještaj. 

Ključne riječi: koordinatna metrologija, koordinatne mjerne mašine, autoindustrija

1. Uvod

Nauka o mjerenju ili metrologija je specijalizirani dio pojedinih prirodnih i tehničkih nauka koji se bavi metodama mjerenja fizikalnih veličina, razvojem i izradom mjernih uređaja, reprodukcijom i pohranjivanjem mjernih jedinica, te svim ostalim aktivnostima koje omogućavaju mjerenje i usavršavanje mjernih postupaka.  Mjerenje predstavlja skup aktivnosti čiji je cilj dobivanje vrijednosti mjerne veličine (fizičke veličine), [1].

U tehnici i tehnologiji proizvodnje različitih mašina i uređaja koriste se različite metode i sistemi ocjene karaktera proizvoda. Kvalitet proizvoda može se ogledati kroz geometrijsku tačnost, kvalitet površina, hemijskog sastava i mehaničkih karakteristika materijala. Kvalitet proizvoda je i direktna posljedica tačnosti tehnoloških procesa. Osnovne fizičke veličine se koriste za identifikaciju i kvalifikaciju kvaliteta proizvoda (dužina, masa, vrijeme, sila, pritisak).  

2. Koordinatna metrologija
U različitim granama nauke i tehnike treba mjerenje istih fizičkih veličina provoditi jedinstvenim postupcima mjerenja i kontrole.  Metrologija je nauka o mjerenju (metron - mjerenje, logos - nauka). Nauka o mjerenju, u principu, obuhvata: 

1. principe i metode mjerenja,  

2. sredstva za izvođenje mjerenja i kontrole

Sa porastom složenosti oblika proizvoda, geometrija proizvoda postaje sve komplikovanija za mjerenje i kontrolu. Zbog toga je potrebno primjenjivati u kontroli i mjerenju takva mjerna sredstva koja su precizna, brzo izvršavaju veliki broj operacija mjerenja, a pri tom je njihova primjena ekonomski opravdana. Koordinatne mjerne mašine su takva mjerna sredstva koja su izuzetno fleksibilna i efikasna u kontroli geometrijskih karakteristika radnog komada, [1].
U principu, svaka koordinatna mjerna mašina je mjerno sredstvo koje mjeri sve tri dimenzije radnog komada. Karakteristike na kojima se bazira postupak za koordinatnu metrologiju su idealizirana geometrija radnog komada sa svim osobinama koje taj komad posjeduje. Karakteristika procedure je  i matematički opis pojedinih tačaka na površinama u naznačenom području, koje su najvažnije za radne  operacije koje se izvode na radnom komadu.
Postupak se  ostvaruje korištenjem koordinatnih mjernih mašina - skraćeno CMM (Coordinate Measuring Machines).
U kombinaciji sa odgovarajućim softverom, pomoću koordinatnih mjernih mašina mogu se dobiti različite informacije o proizvodu kao što su geometijske karakteristike prizmatičnih, rotaciono-simetičnih i rotaciononesimetričnih radnih komada. Koordinatne mjerne mašine su osnovni predstavnik koordinatnih mjernih sredstava koja se koriste za mjerenje (opisivanje) 3D radnog komada. Koordinatna mjerna mašina često nije dovoljna za mjerenje nekih objekata ili radnih komada zbog velikog broja tačaka koje u kratkom vremenskom periodu treba da obradi. Zato se koriste i drugi principi koordinatne metrologije. Najpoznatija su dva: • Trokutni mjerni sistem • Fotogrametrijski mjerni sistem, [1].
3. Koordinatne mjerne mašine

Mjerno sredstvo pomoću koga se vrši mjerenje koordinata u prostoru na površinama radnog komada zove se koordinatna mjerna mašina (CMM). Pomoću nje je moguće simultano mjerenje koordinata traka istovremeno u sva tri pravca. Koordinatna mjerna mašina koristi Kartezijev koordinatni sistem, (slika 1).

Slika 1. Koordinatni sistemi koji se koriste u koordinatnoj metrologiji, [1]

Uobičajena konstrukcija mašine sastoji se od tri međusobno okomite vođice-ose označene sax, y, z. Ose z i y zovu se ram. 
3. Primjer iz autoindustrije

Potreba za mjerenjem proizvoda u autoindustriji se javlja u različitim fazama, npr:

· prilikom izrade uzoraka,

· prilikom odobravanja proizvoda od strane kupca,

· prilikom provjere stabilnosti proizvodnog procesa (CMK, CPK
), itd
Laboratorija sa različitim vrstama mjerne opreme je neophodna za obavljanje tih zadataka. Najvažniji dio opreme predstavlja 3D koordinatna mjerna mašina. U nastavku rada dat je primjer iz prakse. Jedno preduzeće iz Sarajeva spada u grupu dobavljača proizvođačima automobila i u svojoj mjernoj laboratoriji imaju koordinatnu mjernu mašinu proizvođača Wenzel, Njemačka. Kao prilog biće prezentovan mjerni izvještaj proizvoda za kupca BMW. Izvori literature su tehnička dokumentacija proizvođača mašine, kao i interni dokumenti preduzeća, koji su usaglašeni sa odgovaraćim standardima autoindustrije.

3.1. Wenzel 3D koordinatna mjerna mašina

Mjerna mašina ove vrste, košta oko 100.000€ i uz nju dolazi detaljno radno uputstvo, koje između ostalog definiše:

· Sigurnosne upute,

· Opis simbola i skraćenica koji se mogu naći na mašini,

· Zahtjeve za zaposlene – tj da se samo obučen kadar može koristiti mašinom

· Preporučeni intervali održavanja, itd.
Na slici broj 2 možemo vidjeti grafički prikaz te mašine sa naznačenim elementima:

Slika 2. 3D mjerna mašina proizvođača Wenzel, [2]
1. Daljinski upravljač sa tasterom hitnog prekida (džojstik)

2. Zaštitno kućište šine za X osu

3. Zaštitno kućište pogona Z ose

4. Zaštitno kućište šine za Y osu

5. Zaštitno kućište pogona Y ose

6. Sigurnosna granica za kretanje radnika
Zahtjevi za prostorom oko mašine su također definisani i zahtjev je da udaljenost mašine od naredne fiksne tačke (npr. zida) iznosi najmanje 500 mm, dok sa strane gdje se nalaze priključci za zrak, ta udaljenost mora da iznosi najmanje 800 mm.  Zatim treba biti omogućen prilaz mašini sa svake strane.

Što se tiče temperature u mjernoj sobi dozvoljen je raspod od 15 do 30 °C, dok je preporučena temperatura od 18 do 22 °C. Dozvoljena vlažnost zraka je između 40 – 70 %, a za ispravno funkcionisanje mašine potrebno je obezbijediti pritisak kompresovanog zraka od 6 bara, [2].
3.2. Princip funkcionisanja

3D mjerna mašina je razvijena i konstruisana sa svrhom geometrijskih mjerenja radnih komada. Kreće su u 3 ose (X,Y,Z – slika 3), na vrhu mjerne glave postoji sonda koja dodirom „pamti“ poziciju radnog komada. Nakon dodira (definisanja) određenog broja tačaka na radnom komadu, u CAD programu na računaru, koji je povezan sa mašinom, stvara se „slika“ proizvoda i tačne dimenzije željenih površina ili oblika. Prethodno spomenuti računar predstavlja obavezan dio popratne opreme mašine, na kojem mjerni tehničar radi svoj posao.

Slika 3. Prikaz osa 3D Wenzel mjerne mašine, [2]
3.3. Načini rada 

Postoje dva načina rada:
1. Džojstik način rada – može se još nazvati i Ručni način. To je sistem funkcionisanja mašine u kojem se svaki pokret naređuje ručno putem upravljačke jedinice (džojstika). U tim trenucima  pokreti mašine nisu povezani sa CNC programom koji je spremljen na računaru. Koristi se najčešće u slučaju prvog mjerenja novog proizvoda ili prilikom testiranja.
2. CNC način rada (automatski način) – preko softvera, koji proizvođač isporuči uz mašinu, napravi se program i sačuva u računar. Svaki mjereni proizvd ima svoj program. Nakon što se  testnim mjerenjima odrede tačne kretnje, svako naredno mjerenje mašina sama odradi u automatskom načinu rada.
3.4. Kretanje po osama

Zbog termičke stabilnosti većina elemenata zaduženih za kretanje mašine u odnosu na nepkretnu bazu, napravljena je od granita. Glatko i ravnomjerno kretanje pokretnih elemenata omogćeno je upotrebom zračnih ležajeva, slika 4.

Slika 4. Prikaz principa kretanja osa, [2]
3.5. Dodirna sonda

Dodirna sonda se montira na kraj Z ose, dodirom na površinu mjerenog komada pretvara tu vrijednost u kartezijski koordinatni mjerni sistem u softveru mašine. Proizvođač preciznih dijelova sonde je Renishaw. Po pravilu mjerna sonda se sastoji od sljedećih elemenata, slika  5:

1. Sučelje glave dodirne sonde

2. Sučelje mjernog tastera

3. Dodirna sonda (dodirna igla)

4. Elemenat za umetanje dodirne sonde

5. Mjerni taster

6. Produžetak

7. Automatski držač (njem – Autoaufnahme)

8. Glava dodirne sonde

Slika 5. Grafički prikaz elemenata mjerne sonde, [2]

Radno uputstvo uz ovakvu mašinu ima oko 800 stranica, definisan je svaki i najmanji dio i način upotrebe, jer time proizvođač skida sa sebe odgovornst u slučaju neprimjerene upotrebe, pogrešne instalacije, i sl. U suprotnom kupac ima pravo na garanciju u trajanju od 2 godine,  [2].
4. Mjerenja po zahtjevima kupca BMW

Spomenuto preduzeće proizvodi dijelove od plastike (cijevi, komponente, itd) pretežno za proizvođače automobila iz Njemačke. Trenutni projekti su za BMW, VW, General Motors, Mercedes, Ford. Pored ispunjavanja mnogobrojnih uvjeta iz standarda koji su zastupljeni u autoindustriji, potrebno je udovoljiti i Specifičnim zahjtevima kupaca. Naime, svaki kupac ima pravo da definiše svoje zahtjeve, koji ne moraju biti sadržani općim standardima, i dobavljači koji žele da dobiju posao moraju da ih ispune. 
Naprimjer, BMW želi da se njegovi proizvodi rade u posebnoj proizvodnoj hali, kako ne bi došlo do miješanja poluproizvoda i proizvoda sa onim od drugih proizvođača, kao i to da se njihovi proizvodi pakuju u ljubičaste plastične spremnike, kako ne bi došlo do miješanja prilikom pakovanja i transporta.

U nastavku rada, biće prezentovan mjerni izvještaj dva proizvoda, rađen na prethodno predstavljenoj mjernoj mašini. Dokumenat koji je rezultat tog mjerenja predstavlja dio dokumentacije, koji treba da uvjeri kupca da je proizvod uredno kontrolisan i da neće doći u pitanje kvalitet.
Riječ je o uljevnoj glavi, slika 6,  (njem - Befuelkopf) i nepovratnom plivajućem ventilu (njem - Schwimmer Ventil), koji su dio SCR sistema (Selective Catalytic Reduction), koji ima za cilj redukciju štetnih gasova u ispušnim plinovima motora. Ova dva proizvoda vrše prenos „Adblue“ tečnosti od uljevnog pištolja do rezervoara.

Slika 6. Prikaz mjerenja uljevne glave na 3D mjernoj mašini

4.1. Mjerni izvještaj

Nakon što odjel Proizvodnje dostavi komad u laboratoriju, odjel Kvaliteta u koji mjerna laboratorija spada, ima zadatak da izvrši mjerenja i ispostavi mjerni izvještaj. Ukoliko je taj izvještaj zadovoljavajući, ulazi u sistem kao popratna dokumentacija tog proizvoda. Nakon te faze, taj dokumenat je stalno dostupan kupcu na uvid. 
Kako bi došao do konačnog rezultata, mjerni tehničar ima sljedeće zadatke:

1. Na računaru kreirati dosije za novi proizvod

2. Analizirati tehničku dokumentaciju proizvoda, kako bi znao koje dimenzije mora mjeriti i koje su od funkcionalne važnosti

3. Izvršiti pripremu proizvoda za mjerenje (fiksirati ga na odgovarajući način)

4. Izvršiti pripremu mašine (kalibracija, provjera stanja)

5. U ručnom načinu rada definisati sve mjerne tačke

6.  Napraviti CNC program za automatsko mjerenje

7. Rezultate mjerenja  analizirati i proslijediti na odgovarajuća mjesta

Ukoliko proizvod ne zadovoljava tolerancije, vraća se u proizvodnju. Ukoliko je izvještaj zadovoljavajući, može se koristiti u daljoj komunikaciji sa kupcem.

Forma mjernog izvještaja može da varira od firme do firme, ali određene bitne informacije moraju da budu vidljiive, kao npr:

· Oznaka proizvoda koji se mjeri

· Datum i mjesto ispitivanja

· Ime ispitivača

· Legenda oznaka

Prilikom mjerenja unutrašnjih ili vanjskih prečnika, potrebno je odrediti minimalno 3 tačke na obimu, kako bi softver mogao da odredi tačnu dimenziju. Što više tačaka se odredi, to je preciznije mjerenje.

U prilogu rada može se vidjeti kako izgleda jedan mjerni izvještaj proizvoda kojem su sve dimenzije u toleranciji. Takve dimenzije su označene zelenom bojom, žuta boja je za one na granici, dok dimenzije izvan dozvoljenih vrijednosti imaju crvenu boju.

Bitno je pri pogledu na crtež vidjeti i „iskorištenost tolerancije“ u procentima (njem – Abweichung). Svaka dimenzija pored svoje nominalne vrijednosti, ima naznačenu gornju i donju toleranciju, te stvarnu vrijednost. Pored toga stoji i iskorištenost tolerancije izražena u procentima. Npr, ako jedan proizvod treba da ima prečnik 100 mm, uz toleranciju +/- 0,2 mm, a stvarna mjera iznosi 100,1 mm, onda možemo reći da je odstupanje 0,1 mm, a to je iskorištenost 50% tolerancije. U nastavku rada dva mjerna izvještaja za dva različita proizvoda.

Prilozi 

� Provjera stabilnosti funkcionisanja mašine i procesa.

